
Apstrakt: Rad tretira problematiku tehnika karatea koje se izvode rukama, 
prevashodno tehnike udaraca rukama. Ove tehnike opisuju i predstavljaju 
suštinu, kako nekadašnje veštine samoodbrane tako i današnjeg sportskog 
karatea. Bez obzira u kom metodološkom i prakseološkom sistemu se ove 
tehnike uče i primenjuju, sa otvorenom šakom ili pesnicom i sa velikim brojem 
udarnih površina u primeni, one su veoma atraktivne i igraju važnu i značajnu 
ulogu. Moć koja se iskazuje u primeni ovih tehnika, koje se izvode golim 
rukama, fascinantna je, posebno u demonstraciji veštine (prilikom lomljenja 
raznih predmeta), dok su u sportskoj karate borbi veoma upotrebljive i imaju 
dominantnu ulogu u poentiranju i bodovanju. U radu su ove tehnike analizirane 
iz metodskog, biomehaničkog i tehničko- taktičkog ugla, sa prikazom rezultata 
naučnih istraživanja koji govore o njihovim vremenskim karakteristikama 
i procesima koji ih opisuju i afirmišu. Kao strukturalne elemenate napada, 
koji u savremenoj sportskoj karate borbi imaju dominantnu ulogu. Prikazane 
tehnike su ilustrovane adekvatnim crtežima, shemama i tabelama. 

Ključne reci: tehnika, samoodbrana, karate sport, struktura, napad 


UVOD 

Iako je danas karate prepoznatljiv, skoro isključivo kao sportska disciplina, 
svi dosadašnji dostupni istorijski podaci, od prapočetaka pa sve do početka XX 
veka, govore da se radi o veštini samoodbrane. Tek pojavom nekog oblika karate 

tehnika, u školskom sistemu Okinave, 1905. godine 2 , a pogotovo tridesetih 
godina XX veka, zahvaljujući najviše poznatom karate ekspertu Funakoši 
Gičinu 3 , ova veština započinje svoju transformaciju u karate sport, prvo širom 
Japana, a kasnije i po ćelom svetu. Transformaciju veštine u sportsku disciplinu 
je značajno istaći, jer su ove promene dovele do novih metodičkih sadržaja i 
modela obuke, koji su zahtevali da se sve tehnike, pogotovo koje su se izvodile 
rukama, prilagode novonastaloj situaciji. Ovo se posebno odnosilo na tehnike 
udaraca rukama koje su se, do pojave sportskog oblika, izvodile po principu 
"ubiti jednim udarcem" (Iken hisatsu) ili primeniti tehniku bez ikakve kontrole. 

Za sve poznavaoce borilačkih veština, ali i za laike, sama reč karate, 
asocira na veštinu, gde se tehnike izvode rukama, "golim" šakama i nogama. 
Iako je danas karate sportska disciplina (prihvaćena od MOK 4 i biće prisutna 
na narednim OI 5 u Japanu, 2020. god), koja ima pristalice i među rekreativnim 
vežbačima, ipak se u suštini, radi o veštini samoodbrane "prazne" šake, što i 
sam naziv govori. Etimološki, do početka XX veka, naziv ove veštine, pisanje 
kineskim pismom 6 (kineskim ideogramima), i bio je poznat kao "kineska ruka" 
ili "kineska šaka". Pošto se sam pojam veže za Tang dinastiju 7 bio je poznat i 
kao "ruka dinastije Tang". Pod ovom dinastijom kineska civilizacija je doživela 
izuzetan procvat u svim društvenim oblastima, pa tako i u oblasti borilačkih 
veština, koje je uspešno promovisala u Japanu, sa kojim su održavani kulturno- 
trgovački odnosi. Dugi niz godina, karate se sa ovim imenom i kineskim 
slovnim karakterima, učio i razvijao, pre svega, na ostrvu Okinava, a kasnije i u 
samom Japanu. Tek u prvoj polovini XX veka (1932-1935), u burnim vremenima 
narastanja japanskog militarizma i nacionalizma, na zahtev carskih vlasti, menja 
se i naziv karatea. To vreme, poznato je i po udaljavanju Japana od Kine, pa se 
to reflektovalo i na pretvaranje kineskih slovnih oznaka u japansko tumačenje. 
Tako se naziv "kineska ruka" menja istim kineskim pismom koji je do tada bilo 
odomaćen u Japanu (Kanđi ideogrami), u japanski naziv "prazna šaka". Ovaj 
mali istorijski, etimološki pregled je značajan, kako bi se ukazalo na ulogu 
"prazne ili gole" ruke (šake) tj. tehnika koje se izvode rukama, a koja proizilazi i 
iz samog imena KARA (prazan) TE (šaka). Naglasak na "prazna ruka", usmerio 
je i metodiku obuke, kao i programske sadržaje, više u pravcu ručnih tehnika. 
Uporedo sa osposobljavanjem ruku, sa svim udarnim površinama koje se mogu 

2 Anko Itosu (1831-1915), okinavljanski karate ekspert, po mnogima otac modernog karatea, 
jer je još 1905. godine uveo karate u školski sistem Okinave. 

3 Gichin Funakoshi (1871-1957), veliki okinavljanski karate majstor, poznat kao tvorac 
sportskog karatea. 

4 MOK - Međunarodni olimpijski komitet 

5 OI - Olimpijske igre koje se održavaju svake četvrte godine. Zvanične najave iz Olimpijskog 
komiteta o prihvatanju karate u porodicu olimpijskih sportova dobijene su tokom ovih Igara u 
Brazilu. 

6 Ideogrami, potekli iz Kine, nazivaju se Kanđi. 

7 Tang dinastija, kineska carska dinastija iz vremena 618-907. god. n.e. 

koristiti u odbrani i kontranapadu, pre svega od naoružanog napadača, posebna 
pažnja se obraćala na razvoj celokupnog psihofizičkog statusa. Svakodnevnim, 
teškim i veoma iscrpljujućim vežbanjem, pre svega metodom velikog broja 
ponavljanja jedne tehnike, jačanjem udarnih površina, vežbač je vremenom, 
postajao sve efikasniji u samoodbrani (da se brani i odbrani). 

Trenirajući na ovakav način, koji je u ishodu imao visoko obučenog 
čoveka, trasiran je i put karate veštine kao samoodbrambene discipline. 
Nadogradnjom obuke i drugim tehnikama (tehnike koje se izvode nogama), 
uspešno je zaokružena samoodbrambena celina. 

Tehnike koje se izvode rukama, bilo da se radi o blokovima ili udarcima, 
nekada, kada su se koristile u odbrani života, kao i danas, primenjujući se 
u savremenom sportskom karateu sa ciljem da se protivnik sportski pobedi, 
imaju istovetnu ulogu i najznačajniji su deo karatea. 


1. TEORIJSKI OSNOV RADA 

1.1. Sistematizacija tehnika udaraca rukama u karateu 

Veliko bogatstvo tehnika karatea, pogotovo koje se izvode rukama, može 
se grubo podeliti na tehnike blokova i tehnike udaraca. I jedna i druga grupacija 
spadaju u najznačajnije elemente karatea. Nažalost, transformacijom karate veštine 
u sportsku disciplinu, mnoge od tehnika koje se izvode rukama, pogotovo tehnike 
udaraca (udarci prstima, otvorenom šakom, laktom, glavom), bile su izbačene iz 
obuke i skoro potpuno zanemarene. Ova redukcija tehnika izvršena je u vremenu 
nagle ekspanzije karatea, širom Japana i uvođenjem ove veštine u obrazovno- 
školski sistem, što se pravdalo time, da se radi o tehnikama čija bi primena mogla da 
izazove velike posledice po vežbače. Učenje i uvežbavanje ovih tehnika, nastavljeno 
je kroz obuku Kata, specifičnog metoda primene naučenih karate tehnika. Kate su 
po mnogim velikim autoritetima u karateu borbe sa zamišljenim protivnikom ili 
protivnicima. "Kata je borba sa zamišljenim protivnicima; u stvari kontinuirani niz 
blokova i udaraca po strogo utvrđenom redu. Može se reći daje kata prikazivanje 
svih elemenata tehnike koje je karatista savladao; po tome se može i oceniti nivo 
njegovog znanja" (Jorga, i sar., 1968). Iako je ova definicija potpuno ispravna, samo 
vežbanje kata, kao osnovnog metoda učenja i usavršavanja karate tehnika, danas 
je pretvoreno u svoju suprotnost i predstavlja jednu od takmičarskih disciplina. 
Iako se te vežbe i izvedeni pokreti primenjuju u pojedinačnoj formi ili u propisanoj 
kombinaciji uz određeno kretanje i pretpostavljeni ritam, ocenjuju po određenim 
kriterijumima, spoljašnja forma kate odiše nerazumevanjem i površnošću. Naime, 
tehnike u katama uvežbavaju se, skoro isključivo kao "prazni" pokreti, uz odsustvo 
borbenog, a pogotovo samoodbrambenog shvatanja i duha. Na takav način, učene i 
prikazane tehnike nemaju nikakvog smisla. Zato se kata i svi elementi koji je čine, 

moraju učiti, vežbati i usavršavati kao "borba sa stvarnim, realnim protivnicima 
sa ciljem njihove potpune destrukcije" 8 . Iako ovakav pristup izgleda nemoguć, 
neshvatljiv i bespotreban (u eri sportskog karatea), ne samo da je izvodljiv 
uz veliki rad, posvećenje i veru, već predstavlja i našu moralnu odgovornost 
prema tradiciji i pravilan odnos u negovanju iste. Naravno, dok god postoje i oni 
koji karate i dan danas upražnjavaju kao veštinu samoodbrane, ove tehnike, kao i 
kate, neće otići u zaborav. 

Tehnike udaraca se dele zavisno od sledećih kriterijuma (Jovanović, 1992): 

1. deo tela kojim se udarac izvodi 

2. smer izvođenja 

3. oblik linije izvođenja 

4. udarna površina 

Po prvom kriterijumu udarci se dele na: 

- udarci rukama 

- udarci nogama 

- udarci glavom 

Po drugom kriterijumu udarci se dele na: 

- udarci prema napred 

- udarci prema nazad 

- udarci u stranu 

- udarci prema gore 

- udarci prema dole 

Po trećem kriterijumu udarci se dele na: 

- pravolinijske (direktne) 

- krivolinijske (kružne) 

Po kriterijumu koji je određen udarnom površinom, može se govoriti o 
udarnim površinama kao što su (Slika 1): 

- čelo pesnice (seiken) 

- nadlanica pesnice (uraken uchi) 

- vrh jednog ili dva prsta (kažiprst i srednji prst) (ipon i nihon nukite) 

- vrhovi prstiju otvorene šake (nukite) 

- zglobom savijenog kažiprsta (ipon ken) 

- zglobom savijenog srednjeg prsta (nakadaka ipon ken) 

- nadlanica (površina otvorene šake do zgloba šake - haishu) 

- dlan (unutrašnja površina) - kumade 

- brid dlana otvorene šake (površina od malog prsta do zgloba šake 
- shuto uchi) 

- brid dlana zatvorene šake u pesnicu (tetsui) 

- unutrašnji deo otvorene šake (čini površina prstiju sa palcem 
nameštenim u poziciji ka dlanu - haito) 

- vrh lakta 


8 Definicija kate autora ovog rada. 

Tehnike udaraca, koje se izvode rukama, u najužem smislu se mogu 
podeliti na udarce koji se izvode pesnicom (tsuki), bridom otvorene šake 
(uchi) i laktom (empi). Mora se napomenuti, da je čovek od davnina u bilo 
kojoj formi, u samoodbrani, borbi za samoodržanjem, koristio sve pogodne 
površine na svojim ekstremitetima (ruke i noge), kao udarne površine. Na 
taj način formirao je niz efikasnih tehnika (ovo je naročito značajno bilo u 
vremenu kada je bilo zabranjeno nošenje oružja 9 ). Naravno, u tom kontekstu 
se posmatraju i segmenti ruke, pesnica-otvorena šaka, prsti, podlaktica-lakat, 
koji predstavlja niz udarnih površina. Napornim vežbanjem i treningom bilo 
koje od pomenutih udarnih površina (prsti, brid dlana, dlan, nadlanica, lakat 
i naravno čelo pesnice) mogu se stvoriti veoma ubojite udarne celine (Crtež 
1 ). 


Crtež 1. Udarne i blokirne površine ruke 



'enpi 


haishu 


U bilo kom obliku zadavanja udaraca, koji se izvode rukama, značajno 
je istaći, da je efikasnost izvedene tehnike usko povezana sa formiranom 
udarnom površinom (formiranje pesnice - Crtež 2), tj. od odnosa segmenata 
koji učestvuju u njenom uobličavanju, ali i od postignute čvrstine u zglobu 
šake (Crtež 3. i 3a), lakta i ramena i odnosa među njima. 


Crtež 2. Formiranje pesnice 



9 Ovo vreme se odnosi na period nastajanja karatea kao veštine samoodbrane. 

Crtež 3. Pravilan odnos pesnice i podlaktice 



puna rotacija 



3/4 rotacije 


1.2. Vremenski parametri tehnika udaraca rukama 

Razvojem i uplivom nauke u karate sport, započetim ranih osamdesetih 
godina XX veka, raznim istraživačkim projektima koji su posmatrali tehnike 
karate sa više aspekata, započeta je era novog poimanja i tumačenja pojava 
u karateu. Rezultati ovih istraživanja ogledaju se u razvoju jedinstvenog 
Modela edukacije, novih trenažnih tehnologija, metoda obuke i učenja, kao 
i samog treninga. Mora se napomenuti da se radi o pionirskim naučnim 
poduhvatima te vrste, kod nas, ali i u svetu. Iniciranim na prostorima 
nekadašnje Jugoslavije, pogotovu prostora Republike Srbije. Prevashodno 
se radi o grupi, tada mlađih naučnika, sa velikim praktičnim iskustvom u 
karateu, doktora fizičke kulture, pre svega sa Beogradskog univerziteta 10 . 
Vrednost dobijenih rezultata ovih eksperimentalnih istraživanja, ogledala se 
u unapređenju karate teorije, ali i borenja uopšte, kao njihovoj implementaciji 
u borenjima i karate praksi. 

U ovom kontekstu, u daljem tekstu biće izneti samo neki od rezultata 
pomenutih istraživanja. Posebna pažnja je posvećena istraživanjima koja 
su posmatrala tehnike karatea, s aspekta vremenskih dimenzija (brzina) i 
ispoljene sile. 

Poznato je da brzina udarca zavisi od dužine poluga tela, mase koja se 
pokreće, sposobnosti za realizaciju sila pri velikim brzinama itd., i meri se 
pređenim putem u jedinici vremena, dok snaga zavisi od broja grupa mišića 
uključenih u udarac i nivoa ispoljene sile. 

Tako su brzine pojedinih tehnika, koje se obučavaju u osnovnoj obuci 
različite: 

- kratki udarac čelom pesnice unapred (Kizami tsuki) ima vreme 
izvođenja od 110 milisekundi, pri brzini od 5,23 m/s. 

10 Grupu naučnih radnika koja je istraživala prostor karatea, predvodili su prof. dr M. Zulić, 
prof. dr M. Milošević i prof. dr S. Jovanović. 

- kontra udarac čelom pesnice (Gjaku tsuki), vreme izvođenja od 150 
milisekundi, pri brzini 5,18 m/s. 

- direktni udarac čelom pesnice uz iskorak odgovarajuće noge - 
Oi tsuki (ali u kombinaciji sa gjaku zuki), vreme iznosi oko 480 
milisekundi (Mudrić, 1994) 11 . 

- direktan udarac čelom pesnice uz iskorak odgovarajuće noge - Oi 
tsuki, vreme iznosi oko 590 milisekunde. 

U prilog navedenim vremenima poslužiće i tabelarni pregled (Tabela 
1), u kojoj su date vrednosti vremena primenjenih tehnika (u sekundama) i 
brzina istih (u m/s). 

Tabela 1 . Kinematički pokazatelji tehnika napada (Zulić, Milošević, 1989) 


vrste napada 

vreme napada 
(sec) 

brzina napada 
(m/s) 

Napad nožem 

0,30 

3,30 

Napad štapom 

0,26 

3,90 

Direkt 

0,20 

5,00 

Kroše 

0,25 

4,00 

Kizami zuki 

0,11 

5,23 

Gjaku zuki 

0,15 

5,85 

Mae geri 

0,23 

11,11 

Mavaši geri 

0,25 

8,16 

Uširo geri 

0,24 

7,68 

Blokovi rukama 

0,11 

5,00 

Kretanje (1,5 m) 

0,70 

2,11 


Kod boks tehnika, srednja brzina kretanja ruke pri udaru, kod majstora 
sporta je 4-5 metara u sekundi, dok šaka, u momentu sudara ima maksimalnu 
brzinu i ona kod vrhunskih boksera iznosi od 8-10 m/s (Ćirković, Jovanović, 
1992). 

U kontekstu istraživanja vremenskih parametara, karate tehnika 
(udarci rukama) u različitim nivoima situacione (ne)izvesnosti i povezanosti 
istih sa ispoljenim nivoima sile, na distancama od 0,5m i lm izvođenja, 
dobijeni su zanimljivi rezultati. Rezultati su prikazani u Tabeli 2. (Mudrić i 
sar., 2004). 


11 Ovo vreme je prikazano zbog toga što se u istraživanju pokazalo da ova kombinacija 
(oi zuki-gjaku zuki, kretanje korakom na distanci od lm, na poznati svetlosni signal) spada u 
proste tehnike. 

Tabela 2. Sila udaraca u bezuslovnom, uslovnom i izbornom napadu 


r. br. 

vrsta napada 

distanca (m) 

nivo sile (dN) 

1 . 

bezuslovni napad kizami zuki 

0,5 

158,8 

2. 

bezuslovni napad gjaku zuki 

0,5 

256,9 

3. 

uslovni napad kizami zuki 

0,5 

135,4 

4. 

uslovni napad gjaku zuki 

0,5 

233,9 

5. 

izborni napad kizami zuki 

0,5 

129,6 

6. 

izborni napad gjaku zuki 

0,5 

228,3 

7. 

bezuslovni napad kizami zuki 

1,0 

166,3 

8. 

bezuslovni napad gjaku zuki 

1,0 

241,4 

9. 

uslovni napad kizami zuki 

1,0 

160,6 

10. 

uslovni napad gjaku zuki 

1,0 

230,3 

11. 

izborni napad kizami zuki 

1,0 

158,4 

12. 

izborni napad gjaku zuki 

1,0 

298,2 


U kontekstu navedenog, a upotpunjujući iznete pokazatelje, interesantni 
su i rezultati istraživanja koji govore o varijabilitetu vremenskih parametara 
napada u karateu, gde su istraživani vremenski parametri tehnika karatea u 
situacionim zadacima napada različite složenosti (Mudrić, 1999). Rezultati 
istraživanja omogućili su ekstrahovanje vremenskih dimenzija karate tehnika 
u napadu, koji su označeni kao parcijalni i integralni vremenski parametri 
napada koji su odgovorni za planiranje (u tabeli označeni sa LV) i realizaciju 
samog pokreta, izraženog u dva vremena, vreme realizacije (u tabeli označeni 
sa VP) i ukupno vreme realizacije napada (u tabeli označeni sa UVP). U Tabeli 
3. date su vrednosti koje opisuju ove tehnike (srednja vrednost, standardna 
devijacija, minimalna i maksimalna vrednost). Preko ovih parametara bilo je 
moguće objasniti varijabilitet istih, u uslovima različitog nivoa situacione (ne) 
izvesnosti. 


Tabela 3. Deskriptivni pokazatelji vremenskih parametara napada rukama 


Rb. 

Varijabla 

Mean 

Std. dev. 

Min. 

Max. 

1 . 

OZS1LV 

271.13 

62.597 

193 

549 

2. 

OZS1VP 

664.578 

81.048 

343 

917 

3. 

OZS1UVP 

935.716 

81.298 

687 

1158 

4. 

GZS1LV 

293.657 

82.59 

193 

616 

5. 

GZS1VP 

667.304 

99.145 

384 

945 

6. 

GZS1UVP 

961.049 

97.627 

791 

1213 

7. 

OZS4LV 

374.049 

105.857 

220 

738 

8. 

OZS4VP 

695.843 

89.566 

467 

893 

9. 

OZS4UVP 

1071.853 

124.422 

800 

1485 

10. 

GZS4LV 

403.402 

106.493 

137 

781 

11. 

GZS4VP 

675.971 

101.175 

371 

889 

12. 

GZS4UVP 

1079.373 

134.833 

748 

1523 


Napomena: U tabeli su kao nazivi varijabli korišćene skraćenice za testirane tehnike i to: 
OZS1LV (Oi Zuki u režimu prvog nivoa složenosti - vreme planiranja ili programiranja); 
GZS1LV (Gjaku Zuki u režimu prvog nivoa složenosti - vreme planiranja); OZS1VP (Oi 
Zuki - vreme realizacije pokreta u režimu prvog nivoa složenosti); OZS1UVP (Oi Zuki 
- ukupno vreme celog pokreta) itd. za ostale tehnike prvog nivoa složenosti. 

Sve testirane tehnike su izvedene iz tzv. optimalnog stava 12 (Jovanović i 
sar., 1989), sa tenziometrijske platforme, koja je bila povezana sa elektronskim 
delom opreme (računarom) koji je merio i memorisao dobijene vrednosti 
izražene u milisekundama. 

- Prvi nivo složenosti, predstavlja situaciju u kojoj je ispitaniku bilo sve 
poznato (u koju platformu treba da udari, kojom tehnikom, da li rukom 
ili nogom, u koji nivo, na dati svetlosni signal - svetlosna lampica 
se nalazila na udarnom delu platforme). Kontrolisanim udarcem u 
platformu, dolazi do gašenja signalne lampice, a vreme je memorisano 
u računarskoj jedinici u milisekundama. Ovakva situacija predstavlja 
nivo najmanje složenosti i nazvana je - bezuslovni napad. 

- Vreme planiranja - predstavlja vreme dobij eno od donošenja 
odluke o izvođenju tehnike, koja treba da se primeni, do samog 
započinjanja pokreta, kontrakcijom mišića opružača skočnog 
zgloba i zgloba kolena, suprotne noge ("zadnja” noga u stavu). 
Slikovito, predstavlja vreme koje je dobij eno od trenutka davanja 
komande mišićima da izvrše zamišljeni pokret do "podizanja" pete 
sa platforme. 

- Vreme realizacije pokreta predstavlja vreme dobij eno u tzv. čistoj 
realizaciji određene tehnike. 

- Na složenijem nivou (nivo sa četiri nepoznate), tehnike su u tabeli 
označene brojem 4. 

Nakon analize odnosa parcijalnih i integralnih vremena u različitim 
vrstama napada konstatovano je sledeće: 

Parcijalni vremenski parametri planiranja, u situaciji bezuslovnog 
napada, imaju različite vrednosti, zavisno od toga da li se napad izvodi 
rukama ili nogama, ali razlike postoje i unutar samih ručnih i nožnih napada. 
Međutim, može se konstatovati da proces planiranja napada, bez obzira da 


12 Optimalni stav, po ovom autom, mora da ispunjava sledeće kriterijume, kako bi primenjena 
tehnika imala određeni, željeni efekat: 1. stabilnost (ravnoteže), 2. pokretljivost, 3. optimalnost 
anatomsko-biomehaničkih uslova za ispoljavanje maksimalnih mišićnih sila. 

li se radi o napadu rukama ili nogama u ovoj situaciji, prosečno nosi oko 
30% integralnog vremena napada. Parcijalni vremenski parametar realizacije 
napada, u ovoj situaciji, shodno prethodnom, nosi oko 70% od ukupnog 
vremena. Parcijalni vremenski parametri planiranja napada rukama nose 
29,74% ukupnog vremena, dok nogama iznose 30,54%. 

Iz ovoga se vidi da su procesi planiranja napada koji se izvode 
nogama, u bezuslovnom napadu, neznatno složeniji od napada koji se 
izvode rukama. 

Parcijalni vremenski parametri planiranja, u situaciji izbornog napada 
imaju različite vrednosti, zavisno od toga da li se napad izvodi rukama ili 
nogama, ali razlike postoje i unutar samih ručnih i nožnih napada. Može se 
konstatovati da proces planiranja napada, bez obzira da li se radi o napadu 
rukama ili nogama u ovoj situaciji, prosečno nosi oko 37% integralnog 
vremena napada. Parcijalni vremenski parametar realizacije napada u ovoj 
situaciji, shodno prethodnom, nosi oko 63% od ukupnog vremena. Parcijalni 
vremenski parametri planiranja napada rukama nose 35,9% ukupnog 
vremena, dok nogama iznose 38,48%. 

Upotreba novih sofisticiranijih tehnologija (tenzio platforma, novi 
softveri za testiranje...) kao i metodologije samog istraživanja, omogućili 
su ekstrahovanje nekih parcijalnih vremena, koja do tada nije bilo moguće 
dobiti. Naime, po prvi put su dobijena vremena koja su odgovorna za 
planiranje (programiranje) pokreta, kako su ga autori imenovali i vreme za 
čistu realizaciju pokreta. Sumarno su dobijena ukupna vremena izvedenog 
pokreta, kao stoje prikazano u Tabeli 3. 

Ovo parcijalno vreme, planiranja pokreta, iako iznosi oko 30% u 
neometajućim uslovima izvođenja i oko 39% u složenim uslovima primene 
odgovarajuće tehnike veoma je značajno jer se radi o vremenima na koje 
najviše utiču kognitivne sposobnosti vežbača. Procesi koji se obrađuju i 
analiziraju, a prethode odluci o početku realizacije su: 

- prepoznavanje datog signala (u realnoj situaciji je to neki znak koji 
"otkriva” protivnika, specifični pokret koji prethodi napadu), 

- upoređivanje datog signala sa strukturom koja treba da se realizuje, 

- izbor zadate strukture i davanje naredbe za realizaciju, 

- uključivanje neophodnih mišića koji su odgovorni za započinjanje 
kretanja. 

Svi ovi procesi nazvani su jednim imenom Procesi uvodnog 
programiranja napada. 

Obrada i analiza navedenih procesa (od donošenja odluke o pokretu 
koji treba izvesti, pa do početku realizacije), ima vreme svog trajanja. Cilj 
i zadatak, koji se nameće kao imperativ je učiniti ili osposobiti vežbača da 
bude što efikasniji, tj. osposobiti ga da u što kraćem vremenu obradi što više 
informacija (nepoznatih). Specifičnim metodama treninga ovo je moguće, 

pogotovo ako se uzme u obzir, već navedeni podatak, da se radi o prostoru 
intelektualnih sposobnosti. 

Što se tiče, drugog izdvojenog, parcijalnog vremena, na čiju realizaciju 
otpada oko 70% od ukupnog vremena i koju opterećuju drugi procesi, koji 
su nazvani Procesima motoričke realizacije napada, učestvuju, pre svega, 
motoričke sposobnosti vežbača, koje su ipak, "limitirane” i na njih se može 
manje uticati. 

Iz prethodnih analiza može se zaključiti da su procesi planiranja i 
realizacije napada složeniji u situaciji izbornog napada (veći nivo složenosti) 
nego kod bezuslovnog napada. Ovakav zaključak je i opravdan jer se 
povećanjem nepoznatih, usložnjava situaciona (ne)izvesnost koja traži i veće 
vreme za obradu i analizu. 

Takođe, dobijeni su rezultati koji govore o različitoj složenosti samih 
izvedenih tehnika udaraca rukama (iako nema statistički značajnih razlika 
između tehnika Oi zuki i Gjaku zuki), ove tehnike se razlikuju po dobijenim 
vremenima, bilo da se radi o bezuslovnom ili izbornom napadu. 

Kada se ovi podaci dovedu u vezu sa rezultatima istraživanja tehničko- 
taktičkih karakteristika karatista (Gužvica, 2000) onda se dobija odgovor, 
zašto su tehnike udaraca rukama, u poentirajućem smislu, i dalje dominantne 
u odnosu na nožne tehnike. 

1.3. Zastupljenost tehnika udaraca rukama u sportskoj borbi 

Istraživanja u kojima se govori o zastupljenosti pojedinih tehnika 
udaraca i njihovom učešću u poentiranju u sportskoj borbi u karateu daju 
decidne i relevantne pokazatelje koji mogu biti od koristi za trening i obuku. 
Dosadašnja istraživanja ove problematike, ukazuju na visok procenat 
podudarnosti dobijenih rezultata, kada je u pitanju procentualno učešće 
ručnih i nožnih tehnika koje se primenjuju u napadu (Gužvica, 2000). Deo 
rezultata, ovog obimnog istraživačkog rada, dat je u Tabeli 4. 

Tako učešće, u ukupnom broju ostvarenih poena koji se osvoje rukama 
iznosi oko 90%. U opsežnom istraživanju tehničko-taktičkih karakteristika 
jugoslovenskih karatista konstatovano je daje zastupljenost poentirajućih ručnih 
tehnika, u odnosu na ukupan broj poentiranja 89,54%, dok je procenat učestalosti 
nožnih poentirajućih tehnika znatno manji i iznosi 11,02%. I u drugim parcijalnim 
istraživanjima ove problematike, dobijeni su veći procenti zastupljenosti ručnih 
tehnika, u odnosu na udarce nogama: od 94% (134) do 98%. (Vučenović, 1998). 

Zastupljenost tehnika koje se izvode rukama je i po samim težinskim 
kategorijama različit, pa je udarac rukom gjaku zuki (kontra udarac rukom, 
čelom pesnice) najzastupljeniji udarac, sa procentualnom vrednošću od oko 
72%, pri čemu je najmanji procenat registrovan u super lakoj kategoriji (oko 
65%), a najveći u lakoj (oko 79%). Kizami zuki (direktni udarac, čelom 

pesnice, isturenom rukom u gardu) je sledeća po rangu ručna tehnika čija 
je procentualna zastupljenost registrovana u oko 15% slučajeva. Najmanji 
procenat kizami-zukija je registrovan u lakoj kategoriji (oko 11%), a najveći 
u super lakoj (oko 22%). Interesantno je da se ove dve, najzastupljenije 
poentirajuće tehnike, najviše i primenjuju izvođenjem u napadu (u oko 67%), 
dok se presretanjem izvedu u oko 24% slučajeva. 

Učestalost pojavljivanja ostalih poentirajućih tehnika, u odnosu na 
ukupan broj poentiranja, gotovo je zanemarljiva. 


Tabela 4. Distribucija frekvencija zastupljenosti poentirajućih tehnika izvedenih 


rukama po kategorijama 


Kategorije 

GZ 

KZ 

OZ 

UU 

URT 

1 

113 

65.32% 

37 

21.38% 

1 

0.57% 

3 

1.73% 

154 

89.01% 

2 

118 

79.12% 

17 

11.40% 

1 

0.67% 

1 

0.67% 

137 

91.94% 

3 

129 

70.87% 

27 

14.83% 

2 

1.09% 

3 

1.64% 

161 

88.46% 

4 

162 

74.65% 

26 

11.98% 

1 

0.46% 

1 

0.46% 

190 

87.55% 

5 

122 

70.52% 

27 

15.60% 

3 

1.73% 

2 

1.15% 

154 

89.01% 

6 

111 

67.68% 

27 

16.46% 

0 

8 

4.87% 

146 

89.02% 

7 

110 

72.36% 

19 

12.5% 

5 

3.29% 

4 

2.63% 

138 

90.78% 

ukupno 

865 

71.72% 

180 

14.92% 

13 

1.07% 

22 

1.82% 

1080 

89.54% 


Kolona kategorije predstavlja: 

1. Super laka, do 60 kilograma 

2. Laka, do 65 kilograma 

3. Polusrednja, do 70 kilograma 

4. Srednja, do 75 kilograma 

5. Poluteška, do 80 kilograma 

6. Teška, preko 80 kilograma 

7. Apsolutna bez ograničenja 


Skraćenice testiranih tehnika: 

GZ - gjaku zuki - udarac suprotnom rukom 
KZ-kizami zuki - udarac isturenom rukom 
OZ-oi zuki - udarac rukom s iskorakom 
UU - uraken uči - kružni udarac nadlanicom 
URT - ukupno ručnih tehnika 


2. TEHNIKE KOJE SE IZVODE RUKAMA 


U ovu grupu tehnikas padaju: tehnike udaraca (Tsuki) i tehnike 
blokova (Uke). 

Sve tehnike udaraca, bilo da se radi o onim koje se izvode rukama ili 
nogama, mogu se definisati kao "kretne strukture, različite složenosti koje se 
izvode sa ciljem destrukcije protivnika" (Mudrić, 2004). 

Nivo destrukcije zavisi od specifičnosti primene tehnika. Tako 
se u sportskoj borbi radi o simboličnoj destrukciji, koja je uslovljena 
pravilima suđenja, dok se u nekim realnim situacijama, u trenucima 
životne opasnosti i ugroženosti, tehnike udaraca mogu primeniti sa ciljem 
delimične, ili u krajnjem slučaju, potpune destrukcije, kao poslednje 
mogućnosti. 

Takođe, jedna od definicija: "Tehnike udaraca kao određeni pokreti, 
mogu se definisati i kao kretne strukture koje se realizuju rukama i nogama 
uz učešće ostalih delova tela" (Milošević i sar., 1991). 

2.1. Udarci koji se izvode rukama 

Za izvođenje bilo kog udarca koristi se odgovarajuće kretanje koje 
može biti pravolinijsko i krivolinijsko. Efikasnost primenjenog udarca u 
direktnoj je zavisnosti sa ovladanošću kretanjem u odgovarajućem stavu. 
Takođe, udarci mogu biti efikasni samo, kada se izvode brzo, snažno, 
ali i pravovremeno. Nekada je značajnija pravovremena reakcija koja 
dovodi do ispoljavanja tehnike u obliku udarca, nego snaga izvedenog 
udarca (očigledan primer za ovo su boks tehnike i njihova primena u 
borbi). 

Tehnike udaraca, koji se izvode rukama, mogu se primeniti u 
direktnom napadu ili u obliku kontra udarca 13 . 

Izvođenje većine udaraca može se posmatrati kroz tri karakteristične 
faze, koje govore o brzini kretanja segmenata tela koji učestvuju u udarcu. 
Tako u prvoj fazi dolazi do naglog porasta brzine (oko maksimuma), u drugoj 
do, uglavnom, stabilizacije brzine (čak neki segmenti i zaustavljaju svoje 
kretanje), a u trećoj do ravnomernog opadanja brzine svih segmenata, kada 
se uključuju mišići antagonisti radi zaustavljanja krajnjih delova, kojim se 
zadaje udarac. 

Ovo kočenje, iako naizgled paradoksalno, ima višestruku ulogu, a pre 
svega u: 

- učvršćivanju zglobova ekstremiteta kojim se zadaje udarac 
(sprečavanje povrede i mogućnost maksimalne transmisije sile) 

- povećanje ukupne mase koja učestvuje u udarcu 

- sprečavanju “odbijanja” prilikom sudara sa telom protivnika 

- reaktivnom prenošenju ukupno stvorenog zamaha, nakon naglog 
zaustavljanja kretanja (Milošević i sar., 1995). 

Što se tiče učešća mase tela u sili udarca, ona je srazmerno 
proporcionalna, i veoma je značajno da se u udarac unese što veća masa. 
Međutim, u odnosu na brzinu izvedene tehnike, masa ima obrnut uticaj 


13 Tehnike koje se primenjuju kao odgovor na protivnikov napad. Može se izvoditi posle 
blokiranja napada ili preventivno (kao preventivni napad). 

pa se u nekim situacijama, u trenutku ostvarivanja kontakta sa ciljem, 
udarac pretvara u guranje. Tako kontakt sa ciljem, mora biti kratak, do 5 
milisekundi. Kod boks tehnika, sa pravilno izvedenim i efikasnim udarcem 
to vreme sudara šake sa ciljem iznosi oko 14-18 m/s, a da pri uvećanju 
tog vremena, do 30 m/s udarac se pretvara u guranje (Ćirković, Jovanović, 
1992). 


2.2. Metodički prikaz sa mišićnom analizom tehnika udaraca 
rukama 

Praktična primenljivost tehnika udaraca rukama, koja je potvrđena 
u praksi, sportskoj karate borbi ili realnoj situaciji, nagoni na pomisao da 
se radi o jednostavnim, prostim tehnikama. Međutim, tehnike udaraca koji 
se izvode rukama, koordinacijski su složenije radnje nego što to otkriva 
spoljašnja slika primenjene tehnike. Poseban problem kod učenja tehnika 
predstavlja dobro formirana udarna površina, koja se istura prema cilju, 
odnos segmenata šake, položaj palca u odnosu na prste koji čine pesnicu ili 
u odnosu na ispružene prste otvorene šake, zatim odnos šake i podlaktice 
ruke, koji isto tako zavisi da li je šaka stegnuta sa prstima u pesnicu ili je 
sa otvorenim dlanom (ispruženi prsti). Najsuptilniji položaji su oni, koji 
se tiču međusobnog odnosa prstiju sa palcem i obratno. Ovo se posebno 
ističe zbog slabih kostiju ručja, njihovih veza, posebno prednjih falangi 
prstiju koje ostvaruju kontakt sa ciljem. Zato se obuka ovih udarnih 
površina izvodi postupno, obazrivo i u dužem vremenskom periodu. Da 
su sva ova upozorenja tačna, govore i podaci o primeni naučenih tehnika 
(koje su prevashodno učene u "prazno”, bez kontakta), kada sa prvim 
ostvarenim kontaktom sa ciljem, pogotovo kada se radi o tvrdoj podlozi 
(daska, kamen itd...), dolazi do lakše ili teže povrede. Ovakve traumatične 
situacije se prevazilaze odabirom, racionalnih i efikasnih metoda vežbanja, 
kroz razne oblike dogovorenog sparinga i udaranja u poznate karate 
rekvizite (makiwara, sutanawara...). Vežbanje i primena tehnika kroz razne 
oblike dogovorenog sparinga, kao jednog od najefikasnijih metoda, ima 
za cilj između ostalih, jačanje blokirnih površina. Naime, treba imati na 
umu da se u prvom kontaktu sa protivnikom, izazove senzacija bola, koja 
treba da ga dekoncentiše, parališe i onemogući u izvođenju daljih napada. 
Uglavnom, u realnim situacijama se prvi kontakt ostvaruje blokom, koji 
predstavlja odgovor na protivnikov napad. Nastalu situaciju treba iskoristiti 
za brzo i efikasno savladavanje napadača (ili pobediti u sportskoj borbi). 
Takođe, treba imati na umu poznatu činjenicu, da se nadražaj bola prostire 
najvećom brzinom i zato je važno da izazvana senzacija bola bude što 
većeg intenziteta. Međutim, u današnjem karateu gde je dominantan napad 
u sportskom vođenju borbe, gde se prvi kontakt sa protivnikom ostvaruje 

tehnikama udaraca a ne blokom, ne poklanja se skoro ni malo pažnje, 
ni jednom obliku dogovorenog sparinga kao i jačanju blokirnih udarnih 
površina. 

2.2.1. Direktni udarac rukom u napred - čelom pesnice (Oi zuki) 

Ova tehnika spada u grupu “napadačkih” tehnika, ima isključivo 
primenu kod direktnih napada, izvođenjem unapred kao i posle izbegavanja 
ili blokiranja protivnikove tehnike. Predstavlja jednu od koordinacijski 
složenijih tehnika, a u mnogim situacijama, njeno izvođenje poistovećuje se 
sa koordinacijski lakšim, ali sličnim udarcem, Kizami tsuki, gde su ramena i 
kukovi iskošeni, u završnoj fazi pokreta. 

Složenost pokreta, najdrastičnije se ispoljava u završnoj fazi, 
insistiranjem na zatvaranju kukova i ramena i njihove frontalne pozicije sa 
ciljem (u pravac kretanja, kontra rotacijom kukova). 

Crtež 4, 5, 6. Direktan udarac čelom pesnice unapred, 
uz iskorak odgovarajuće noge (Oi tsuki) 



Izvođenje tehnike (Oi tsuki) korakom u prednjem stavu 

- Pripremni položaj: početak pokreta je iz prednjeg stava sa izvedenim 
niskim blokom (Crtež 6/1). 

- Uspostavljanje kretanja vrši se angažovanjem mišića opružača 
skočnog zgloba (m. triceps sure; m. plantaris; m. tibialiposterior; 
m. peroneuslongus) i kolena (m.quadricepsfemoris), "zadnje” noge, 
odupiranjem zadnje noge o podlogu, i prebacivanjem dela težine 
tela na prednju (isturenu) nogu i kolena. Kretanje zadnje noge prema 
napred korakom, treba da predstavlja izolovan pokret i za to vreme 
ruke se nalaza u nepromenjenoj poziciji. Ovo je značajno, jer prvo 
treba promeniti položaj tela kretanjem unapred, čime se zauzima 
novi prednji stav, pa tek onda izvesti pokrete rukama. Na osnovnom 
nivou učenja ovakav redosled, podržava osnovni metodički koncept, 
koji govori da prethodno, započeti pokret mora da se završi, kako bi 
se nastavilo sa sledećim. Započinjanje pokreta rukama, dovodi do, 
po pravilu, situacije u kojoj se tehnika izvodi prebrzo, bez stava, što 

umanjuje krajnji efekat. Polukružno kretanje zadnje noge do prednje 
je posledica prebacivanja težine tela i nešto niže spuštenog težišta 
tela (u zauzetom prednjem stavu, u odnosu na normalan hod, gde je 
težište tela podignuto, Crtež 6/2, 3,4). Ako se u obuci, poštuje osnovni 
princip M što pre do cilja”, što podrazumeva najracionalnije kretanje, 
bez oscilacije težišta tela onda kretanje treba učiti i vežbati kao 
pravolinijsku kretnju. Zbog toga bi bilo dobro, imati u vidu promenu 
metodičke slike o poziciji zadnjeg stopala. Promena pozicije se 
odnosi, na eventualno smanjenje ugla koje zaklapa stopalo sa pravcem 
kretanja (umesto ugla oko 450 do ugla oko 250 - Savić, 2015) 14 . 

- U završnoj fazi (završeno je kretanje korakom), zauzet je “novi” 
prednji stav. Ruke započinju izvođenje udarcaunapred, pravolinijskim 
kretanjem, ne odvajajući laktove od tela (m.deltoideus, pars medius; 
m. deltoideus, pars posterior; m. triceps brachi; m. anconeus; m. 
pectoralis major; m. coracobrachialis). Zadavanjem udarca, izvršeno 
je uvrtanje (pronacija) podlakta (m. triceps brachi; m. pronator 
teres; m. pronator quadratus), kao i rotacija kukova prema napred 
što uslovljava okretanje tela (m. gluteus medius; m. gluteus minimus; 
m. tensor fasciae latae; m. adductor magnus), frontalno ka cilju (m. 
quvadriceps femoris; m. vastus medialis; m. gastrocnemius; m. 
soleus); (Crtež 6/5). U završnoj fazi, ruka kojom se izvodi udarac, 
ispružena je u laktu i ispred tela, u željenom nivou (glava, grudi ili 
stomak), u prednjem stavu (Crtež 4). Telo i glava su pravi, druga ruka 
je na svom kuku, rotirana sa dlanom okrenutim na gore (u supinaciji). 
Angažovani mišići koji omogućuju ovu poziciju "izvrtanja" podlakta 
(šake) su mišići supinatori: m. supinator; m. biceps brachi. Pogled 
je usmeren u pravac kretanja i u visini očiju. Udarnu površinu 
predstavlja čelo pesnice (seiken). 

- Naravno, ovde spadaju i mišići koji nisu ključni dinamički, već 
statički mišići zaslužni za izvođenje pokreta (m. serratus anterior; 
m. rectus abdominis; m. obliqvus abdominis externus; m. rectus 
femoris; m. vastus lateralis i m. biceps femoris). 

Mora se napomenuti da se primena tehnike, u borbenoj varijanti, 
drastično razlikuje od osnovnog, školskog oblika. Da bi ova tehnika bila 
efikasna u napadu, mora se izvesti u modifikovanom prednjem ("zadnja" noga 
savijena u kolenu, sa odignutom petom ili čitavog stopala od tla, iskošeni 
kukovi) ili borbenom stavu (fudo dachi). Efikasnost primenjene tehnike 
postiže se isključivo pravolinijskim kretanjem. 


14 Pozicija stopala suprotne (“zadnje”) noge je veoma važna i ima opravdanja sa anatomskog 
i biomehaničkog aspekta. U tom smislu se, uglavnom stopalo postavlja pod ugao do max. 450. 
Međutim, neka inicijalna razmišljanja u tom pravcu, govore o uglu stopala između 00-200 
(Savić, 2015). 

Karakteristične greške: 

- Ishitreno izvođenje udarca bez prethodno zauzetog stava. 

- Nagnuto telo prema napred, "ka pesnici". Greška je posledica 
neblagovremenog zaustavljanja kretanja i zauzimanja stava. 

- Podignuto stopalo zadnje noge u zauzetom stavu. Ovakva pozicija 
stopala, koja dovodi do smanjenja površine oslonca i narušavanja 
ravnotežnog položaja, posledica je neadekvatne širine zauzetog stava. 

2.2.2. Direktan udarac čelom pesnice u napred uz iskorak odgovarajuće 
noge (Kizami tsuki) 

Tehnika je, praktično istovetna prethodno opisanoj, sa tom razlikom 
što je u završnoj fazi, položaj kukova i ramena kos u odnosu na pravac kretanja 
(Crtež 7 i Slika 1) Udarna površina je čelo pesnice. Mišići koji učestvuju u 
pokretu istovetni su kao i kod tehnike Oi zuki i ovde se neće posebno navoditi. 

Crtež 7. Kizami zuki Slika 1. Kizami zuki i makiwara 

* 

■M 



Udarac se primenjuje kretanjem korakom, klizanjem ili duplim 
korakom i isključivo se izvodi u glavu protivnika. Kada se ova tehnika 
upražnjava kretanjem klizanjem i duplim korakom, onda se to radi prednjom 
rukom iz borbenog stava (garda). Tehnika se često koristi u kombinaciji sa 
nekom drugom karate tehnikom, i to obično, kao uvodna tehnika, kojom se 
stvara (omogućava) pozicija za zadavanje završnog udarca. 

Slična tehnika upražnjava se i u boksu, gde se zove direkt. Sličnih 
su karakteristika, istovetnih udarnih površina i načina izvođenja. U boksu 
se ovaj udarac često primenjuje kao samostalna tehnika, kojom se osvajaju 
poeni, dok se u karateu češće izvodi u kombinaciji. 

Tehnike se u sportskoj borbi može uspešno primeniti u direktnom 
napadu ili u presretanju protivnika. 

Uvežbavanje (izvođenje) udarca prikazano je u fazama iz borbenog 
stava na Slici 1/4. 

Slika 1/4. Izvođenje udarca Kizamizuki (faze) 

w: | SI. 1/2 


dr 1 SI. 1/4 

Cr 1 ' | SI. 1/1 


V.v \ SI. 1/3 



2.2.3. Kontra udarac čelom pesnice (Gjaku tsuki) 

Tehnika je poznata kao kontraudarac izveden čelom pesnice u napred 
(Slika 2). Kontraudarac kao termin, poznat i u boksu, zato što se tehnika 
primenjuje, uglavnom posle izvedenog bloka, u glavu ili telo protivnika. 
Može se izvoditi iz bilo kog stava, upotrebom raznolikog kretanja (korakom, 
klizanjem, duplim korakom). Ova tehnika se najčešće primenjuje u sportskoj 
karate borbi (čak oko 80% ostvarenih poena odnosi se na Gjaku tsuki; 
Gužvica, 2000), gde se izvodi u specifičnom, modifikovanom obliku (Slika 
3). Naime, u promenljivim, složenim uslovima vođenja borbe, gde se ne može 
tako lako, doći na dohvatnu distancu (ostvariti kontakt sa ciljem), takmičari 
pribegavaju produženom udarcu, izvedenom u stavu sa podignutim stopalom 
zadnje noge na prste, čime je u mnogome umanjena snaga udarca. Pošto je u 
sportskoj karate borbi cilj poentiranje, gde snaga tehnike nije u prvom planu, 
već brzina udarca, onda su tehnike izvedene u ovakvom, primenjenom stavu, 
čak i opravdane. No, bez obzira na izneto, udarac spada u grupu tehnika koje 
se mogu izvesti velikom snagom, zbog mogućnosti unošenja velike mase i 
povoljne pozicije tela, pre ostvarenog kontakta sa ciljem (Crtež 8). 

Na Slici 3, tehnika je prikazana upravo kao u prethodno opisanoj 
situaciji i stavu koji je uvrežen u karate praksi. 

Slika 2. Kontraudarac rukom izveden Slika 3. Tehnikaprimenjena 

u makiwaru u borbi 

Crtež 8. Kontraudarac rukom 



Kratki opis tehnike i stava u kome se tehnika izvodi 

- Širina stava odgovara širini kukova vežbača. Ovo je značajno za 
slobodno kretanje aktuelnog kuka prema napred, prilikom izvođenja 
udarca (rotacija kuka na što dužem putu). 

- Dužina stava iznosi približno dve širine kukova. U slučajevima 
potrebe za ispoljavanjem maksimalnog impulsa sile udarca, ova 
dužina se povećava radi postizanja veće stabilnosti u smerovima 
napred-nazad, odnosno, čvršćeg oslonca za prenošenje zamaha 
prilikom sudara udarne površine sa telom protivnika. 

- Stopalo isturene noge je usmereno prstima prema napred (osa 
paralelna sa pravcem stava), radi omogućavanja što veće rotacije 
kuka pri zadavanju udarca. Stopalo suprotne noge zadržava položaj, 
do maks. 45 stepeni, u odnosu na pravac kretanja. 

- Projekcija težišta tela je pomerena više prema isturenom stopalu zbog 
tendencije da se uključi što veća masa tela u proizvođenju impulsa 
sile udarca, u smeru prema napred i pojača oslonac pri zadavanju 
udarca. 

- Položaj kukova i ramena odgovara klasičnom frontalnom položaju, 
što se javlja kao posledica maksimalne rotacije trupa i kukova, u 
prenošenju zamaha. Treba reći, da se ovaj položaj kukova zadržava 
samo u trenutku zadavanja udarca, nakon čega se vrši rotacija u 
suprotnom smeru (vraćanje u početni položaj). 

- Ostale karakteristike: isturena noga je savijena u zglobu kolena, 
pod uglom nešto većim od 90 stepeni, suprotna noga je maksimalno 
ispružena ili savijena u kolenom zglobu, zavisno od nivoa obučenosti 
vežbača 15 . Aktivni oslonac se ostvaruje celim površinama oba 
stopala. Trup je približno vertikalan. 


15 Napomena: u osnovnoj obuci tehnike se uče i primenjuju u školskom obliku, gde se insistira 
da se tehnika izvodi na dužem putu kako bi se postigla veća sila udarca (poznati fizičko - 
mehanički zakoni). Međutim, dugogodišnjim vežbanjem i usavršavanjem, poželjno je tehniku 
primenjivati i na sve kraćem i kraćem putu, sa insistiranjem na postizanju maksimalne sile (kao 
i u školskoj obuci), koristeći pravilno disanje i unutrašnju energiju (Kl). Naravno, napomena se 

Izvođenje udarca (Gjaku tsuki) u borbenom stavu (Fudo dachi) 

- Početni položaj: iz zauzetog borbenog stava, gde je desna ruka na 
svom kuku, sa iskošenim ramenima, stoje preduslov za proizvođenje 
zamaha, kukom i ramenima i čime je obezbeđeno da udarac bude 
izveden na dužem putu. 

- Početni impuls za izvođenje udarca stvara se brzom kontrakcijom 
mišića opružača skočnog zgloba i kolena noseće (desne) noge 
(otiskivanjem o podlogu; mišići navedeni u prethodno opisanim 
tehnikama). Proizvedena sila reakcije podloge se prenosi preko 
skočnog zgloba i kolena na odgovarajući kuk. Vertikalna 
komponenta ove sile omogućava čvrst oslonac za uključivanje 
mišića rotatora kuka ka unutra (m. gluteusmedius; m. gluteus 
minimus; m. tensor fasciaelatae; m. adductor magnus) i kičmenog 
stuba (m. obliquus internus abdominis; m. obliquus externus 
abdominis), a njena horizontalna komponenta daje početni 
impuls za zamah kukom prema napred (m. gluteus maximus; 
m. quadriceps femoris). Sinhronizovanom kontrakcijom 
odgovarajućih mišića vrši se maksimalna rotacija karlice do 
frontalnog položaja, čime se stvara preduslov za zamah ramenom, 
a zatim opružanjem ruke u zglobu lakta (m. deltoideus medius; 
m. deltoideus posterior; m. triceps brachi; m. pectoralis major; 
m. seratus anterior; m. anconeus) i završnu rotaciju (supinatio) 
pesnice (m. supinator; m. biceps brachi). Za to vreme, druga 
ruka se snažno povlači nazad (m. biceps brachi; m. brachialis; 
m. brachioradialis), sa pesnicom na "svom” boku i izvršenom 
rotacijom podlakta (šaka u supinaciji - mišićna analiza ista 
kao kod Oi zuki) uz sinhronizovano povlačenje odgovarajućeg 
ramena. Ovim se, po principu sprega sila, pojačava zamah trupa 
i ramena. 

- U završnoj fazi zauzet je prednji stav. Zadnja noga u stavu može 
biti maksimalno opružena ili savijena u zglobu kolena (zavisno od 
nivoa tehničke obučenosti), telo je pravo i sa kukovima i ramenima 
okrenuto frontalno ka cilju. Ruka kojom je izveden udarac, ispružena 
je u laktu, ispred tela sa prstima pesnice, okrenutim na dole. 
Odgovarajućim sinhronizovanim kontrakcijama svih neophodnih 
mišića koji učestvuju u pokretu (na prethodno opisan način), 
omogućava se u trenutku sudara, pesnice sa ciljem, ispoljavanje 
maksimalne sile (maksimalna transmisija sile). Izvođenje pokreta 
prate Slike 4, 5, 6, 7. 


odnosi i na primenu tehnika blokova. Na ovaj način se insistira na postizanju max. sile i brzine, 
na što kraćem putu, radi veće efikasnosti, što iziskuje posebno vežbanje, lično usavršavanje i 
iznalaženje novih metoda rada. 

Slike 4-7. Fazno izvođenje tehnike Gjaku zuki 



-Najkarakterističnija greška koja se pojavljuje kod ovog udarca, povezana 
je sa loše zauzetim stavom. Naime, uglavnom se dešava, da stav u kome se 
tehnika primenjuje nema dovoljnu širinu, čime se onemogućava zatvaranje 
kukova i ramena prema napred. Na ovaj način, udarac se izvodi na kraćem 
putu, nemoguće je postići, do kraja, prethodno objašnjen način prenošenja sile 
i zamaha, čime se mnogo umanjuje efekat i efikasnost primenjenog udarca. 
-Veliku grešku, predstavlja loša pozicija stopala zadnje noge (stopalo 
sa pravcem kretanja zaklapa veći ugao od 450). Na ovaj način, 
onemogućeno je zatvaranje kukova prema napred (nemoguća je rotacija 
karlice prema napred). Na ovaj način izveden udarac, ispoljiće samo 
onoliku silu, koliko se to učini kontrahovanjem mišića opružja ruke. 

2.2.4. Udarac nadlanicompesnice (Uraken uchi) 

Specifična udarna površina i putanja pesnice, predstavljaju osnovne 
karakteristike ove ručne tehnike. Naime, udarna površina za ovu tehniku 
predstavljena je nadlanicom pesnice koju formiraju kažiprst, srednji prst 
i njihovi zglobovi, sa “zadnje” strane šake. Pesnica se nalazi u produžetku 
podlaktice i sa njom čini jednu celinu (Crtež 1). 

Tehnika se najčešće izvodi u napadu, raznim kretanjem (napred, nazad 
ili stranu, korakom, klizanjem ili duplim korakom) i efikasna je u bilo kom 
stavu. Zbog ovako povoljnih karakteristika u sportskom karateu se koristi 
kao jedna od tehnika kojom se poentira. Uglavnom se primenjuje u glavu 
protivnika, predeo slepoočnice, korena nosa i jagodične kosti (Crtež 9). 

Crtež 9. Primena tehnike 

Specifična početna pozicija (pesnica na suprotnom ramenu), 
uslovljava “polukružnu” putanju ruke sa pesnicom ka cilju i može se izvoditi, 
horizontalnom (na stranu ili napred) ili vertikalnom (odozgo na dole) putanjom. 
Tehnika se izvodi brzim i snažnim ispružanjem ruke u laktu, izbacivanjem 
nadlanice pesnice ka cilju (Slika 8). Najveću silu generišu pokreti opružanja 
ruke iz ramena i lakta. Za ovu tehniku veoma bitna je preciznost izvođenja. 
Tehnika se veoma efikasno može primeniti okretanjem ili rotiranjem tela. 


Slika 8. Izvođenje tehnike pokretom iz lakta u stranu 



Izvođenje udarca (Uraken uchi) u jahaćem stavu (Kiba dachi) 

- Početna pozicija: zauzet je pripremni stav (Slika 9) sa početnom 
pozicijom pesnice na suprotnom ramenu (ako se tehnika izvodi levom 
rukom, pesnica se nalazi na desnom ramenu). Pesnica je sa prstima 
okrenuta ka uhu (Slika 6). Lakat je usmeren u pravcu izvođenja 
udarca, dok je druga ruka ispružena prema napred, ispred tela. 

- U drugoj fazi, ruka kojom se izvodi tehnika, vrši ispružanje u laktu, 
izbacivanjem udarne površine prema napred. Druga ruka se povlači 
na svoj kuk (Slika 10). 

- U završnoj poziciji, u prednjem stavu, ruka je nadlanicom pesnice 
ispružena prema napred (palac okrenut na gore), sa iskošenim 
kukovima i ramenima. Druga ruka je na svom kuku, maksimalno 
povučena ka kičmenom stubu (Slike 11. i 12). 

Slike 9-12. Prikaz izvođenja tehnike 

Na Slici 12. prikazana je tehnika izvedena u prednjem ili borbenom 
stavu. Na osnovu ove pozicije, biće data kratka mišićna analiza pokreta. 
Opružanje ruke vrše: m. trapezius; m. romboideus; m. deltoideus; m. triceps 
brachi; m. anconeus; m. extensor digitorum. Rotaciju tela: m. abdominis 
externus. Pomeranje tela unapred: m. gluteus medius; m. gluteus maximus; 
m. gastrocnemius; m. soleus; m. quadriceps femoris. 

Kada se udarac izvodi vertikalnom putanjom pesnice, odozgo na dole, 
onda je početna pozicija pesnice u visini pojas i sa prstima okrenutim na dole. 
Iz te pozicije, ruka sa pesnicom se kreće polukružno, odozdo na gore (prema 
suprotnom ramenu). Odatle, nastavak putanje se izvodi, takođe, polukružnim 
kretanjem, odozgo na dole i prema napred, isturanjem nadlanice pesnice ka 
cilju. 

Najveća greška kod ove tehnike je u nepravilnom položaju pesnice u 
odnosu na podlakticu (šaka “izlomljena” u svom zglobu, na gore ili na dole). 

2.2.5. Udarac bridom dlana otvorene šake 

Verovatno je udarac Shuto uchi 16 najpoznatija karate tehnika u široj 
javnosti, preko svoje prepoznatljive udarne površine koju predstavlja brid 
dlana otvorene šake (Crtež 1). Ova atraktivna tehnika najviše je eksploatisana 
u demonstracijama karatea, gde se otvorenom šakom lome određeni predmeti, 
daske, cigle, crepovi, led itd. (Slika 13). Takođe, jedna je od mnogih koje su 
zabranjene u sportskom karateu. 

Udarac se izvodi širokim pokretom ruke u dvema putanjama. Jedna 
je od tela ka spolja, unutrašnja (uchi mawashi uchi, Slika 14), a druga je od 
spolja ka unutra (ka telu), spoljašnja (soto mawashi uchi, Slika 15). 


Slika 13. Lomljenje predmeta 



16 Shuto - “Šaka sablja”. Udarna (blokirna) površina je predstavljena delom brida 
ispružene šake, od korena malog prsta do zgloba šake. Prsti su ispruženi i priljubljeni 
jedan uz drugi. Palac je savijen i nalazi se sa unutrašnje strane dlana. Šaka sa 
ispruženim prstima je u produžetku podlaktice i sa njom čini čvrstu celinu. Tehnike 
koje se izvode, primenom ove površine, blokovi ili udarci, imaju specifičnu putanju 
koja sliči “sečenju” izvedenom sabljom. 

Slika 14. Uchi mawashi uchi 


Slika 15. Soto mawashi uchi 




Najčešće primenjivani stav uz ovu tehniku je prednji stav (zenkutsu 
dachi) ili borbeni stav (fudo dachi, Crtež 10). 

Ruka u laktu, nikada nije maksimalno ispružena, već je malo savijena, 
tako da omogućava normalan udarac bridom dlana. Šaka je u produžetku 
podlaktice i učvršćena je u "svom" zglobu (Crtež 9). 

Izvođenje udarca (Shuto uchi) u prednjem stavu (Zenkutsu dachi) 

- Ruka kojom se udarac izvodi, nalazi se u pripremnoj poziciji (Crtež 

10 / 1 ). 

- Iskorakom noge unapred, zauzet je prednji stav, ruka sa šakom, u 
pripremljenoj poziciji za udarac, izvodi polukružni pokret prema 
napred i u visinu vrata izvođača (u vrat ili slepoočnicu protivnika, 
Crtež 10/2 ili Crtež 10/4). 

- U završnoj poziciji zauzet je odgovarajući stav, ruka je ispružena 
unapred, sa otvorenom šakom i bridom dlana okrenutim ka cilju. 
Uspostavljanje kretanja vrši se angažovanjem mišića opružača 
skočnog zgloba (m. triceps sure; m. plantaris; m. tibiali posterior; 
m. peroneus longus) i kolena (m. quadriceps femoris), "zadnje" 
noge, odupiranjem zadnje noge o podlogu; pomeranje tela unapred: 
m. quadriceps femoris; m. gluteus maximus; m. gluteus medius; 
m. gluteus minimus; m. tensor fasciae latae; m. adductor magnus 
m. vastus lateralis; m. gastrocnemius; m. soleus; m. abdominis 
externus; m. rectus abdominis; m. seratus anterior; opružanje ruke: 
m. deltoideus; m. triceps brachi; m. pectoralis major; m. seratus 
anterior; m. extenzor carpi; m. brachioradialis; i mišići supinatori: m. 
supinator; m. biceps brachi; ili mišići pronatori: m. triceps brachi; m. 
pronator teres; m. pronator quadratus. 

- Za to vreme, druga ruka se snažno povlači nazad (m. biceps brachi; 
m. brachialis; m. brachioradialis), sa pesnicom na "svom" boku i 
izvršenom rotacijom podlakta (šaka u supinaciji - mišićna analiza 
ista kao kod Oi zuki), uz sinhronizovano povlačenje odgovarajućeg 
ramena. Ovim se, po principu sprega sila, pojačava zamah trupa i 


ramena. 

Karakteristične greške: 

- Udarna površina nije dobro formirana 

- Telo nedovoljno rotirano i izbačeno ka cilju 

Crtež 10. Izvođenje udarca u prednjem stavu 

2.2.6. Tehnike kratkih udaraca rukama 

U ove tehnike spadaju, kratki udarci koji se izvode pesnicom i 
laktom, prednjom (isturenom) i zadnjom (suprotnom) rukom. Tehnike 
kratkih udaraca se isključivo primenjuju u direktnom kontaktu, na kratkoj 
ili dohvatnoj distanci. Ovi udarci mogu biti veoma efikasni, ali pošto se 
izvode na malom putu, zahtevaju pri izvođenju angažovanje mišića celog 
tela (sinhronizovane kontrakcije svih neophodnih mišićnih grupa), kako bi 
se ispoljila neophodna mišićna sila. Ovo dobija na značaju, kada se ima 
u vidu da se ove tehnike primenjuju u mestu, bez podrške bilo kakvog 
kretanja. 

U grupu kratkih udaraca koji se izvode laktom, spadaju (Crtež 11): 

- udarac laktom u napred (odozdo na gore), Age empi uchi 

- udarac laktom polukružno unapred, Mae empi uchi 

- udarac laktom na stranu, Joko empi uchi 

- udarac laktom unazad, Ushiro empi uchi 

Crtež 11. Udarci laktom 

U grupu kratkih udaraca, koji se izvode čelom pesnice, spadaju: 

- kratki direktni udarac, “okrenutom” pesnicom (Ura tsuki, Crtež 12); 
ova tehnika, po načinu izvođenja, odgovara aperkatu u boksu; 

- kratki direktni udarac u napred, Tate tsuki; 

- kratki polukružni udarac, Kagi tsuki (Crtež 13) i Mawashi tsuki 
(Crtež 14); ova tehnika donekle ima sličnosti sa krošeom u boksu. 

Početna pozicija za primenu kratkih udaraca čelom pesnice, ruka sa 
pesnicom na svom kuku, dok je kod udaraca laktom, ona skoro za svaku 
tehniku različita, kao što se razlikuju i delovi površine lakta koji predstavljaju 
udarne površine. 

Crteži 12-14. Kratki udarci čelom pesnice 




ZAKLJUČAK 

Tehnike koje se izvode rukama, kao što su udarci, a pogotovo blokovi, 
predstavljaju iskonske tehnike, koje je čovek koristio u samoodbrani. Ove 
tehnike igraju značajnu ulogu u svim oblicima praktikovanja karatea, 
od samoodbrambenog, gde su ove tehnike bile dominantne kao i danas, 
primenjujući ih u sportskom obliku. Rezultati istraživanja govore da je 
zastupljenost ovih tehnika izuzetno dominantna i kreće se u rasponu od 70% 
do 90% od ukupnog broja poentirajućih tehnika. Začuđujuće je da i pored 
favorizovanja nožnih tehnika, u bodovnom smislu, ručne tehnike i dalje 
dominiraju. Tako u savremenom sportskom karateu, gde se borba uglavnom 
vodi u napadu, a ne kao nekad, u odbrani i kontranapadu, ove tehnike i dalje 
su odlučujući faktori u pobedi nekog takmičara. 

Objašnjenje se može naći u nepromenjenim metodičkim sadržajima i 
oblicima rada, koji se još uvek oslonjeni na tradicionalne principe i koncepte 
obuke. Takođe, rezultati naučnih istraživanja, pogotovo onih koji se tiču 
vremenskih parametara karate tehnika, i procesa koji ih opisuju, jasno ukazuju 
na to da su ručne tehnike, tehnike manje složenosti, kraće traju i samim tim su 
sigurnije za izvođenje i primenu. 

Bez obzira na evidentne težnje za favorizovanjem nožnih tehnika 
i traženjem načina da se atraktivnost istih iskoristi u većoj popularizaciji 
72 o 

karatea, ručne tehnike, kao najprirodniji ljudski pokreti će i dalje biti u fokusu 
stručnjaka u ovoj oblasti, pre svega sa metodičkog aspekta, a onda i kroz 
trenažnu tehnologiju. 

U radu su ove tehnike analizirane preko biomehaničkog i metodičkog 
aspekta, preko dominantnih, dinamičkih mišićnih grupa do ključnih statičkih 
mišića koji pomažu da se dovoljno telesne mase angažuje pri izvođenju 
pokreta ili udarca. 

Takođe, prezentirani su i vremenski parametri tehnika udaraca, u 
raznim uslovima i situacijama izvođenja i primene, kao i zastupljenost istih u 
bodovnom sistemu savremenog sportskog karatea. 

Precizno je ukazano na moguće greške koje mogu nastupiti u obuci, 
što olakšava bolje razumevanje osnovnih tehnika udaraca koji se najčešće 
primenjuju u karate praksi. 

Primenjenim analizama donekle su objašnjeni ovi atraktivni ručni 
udarci. Takođe, na ovaj način približeni susvima onima koji tek počinju da 
vežbaju karate, onima koji su već u trenažnom procesu, kao i trenerima i 
studentima strukovnih škola. Rad zasigurno obogaćuje teoriju i praksu 
u prostoru borilačkih veština, karatea pogotovo, bez obzira na oblik 
upražnjavanja. 

